നര്ത്തകിയായി തിളങ്ങി വീണ്ടും സിത്താര: തരുണി സംഗീതനൃത്ത ആല്ബം ശ്രദ്ധനേടുന്നു മലയാളികളുടെ പ്രിയപ്പെട്ട ഗായികയാണ് സിത്താര കൃഷ്ണകുമാര്. സെല്ലുലോയിഡ് സിനിമയിലെ ഏനുണ്ടോടി എന്ന പാട്ടില് തുടങ്ങി പുതിയ ചായ പാട്ടു വരെ, സിത്താരയുടെ ഓരോ ഗാനവും സംഗീത പ്രേമികള്ക്ക് പ്രിയപ്പെട്ടതാണ്. സംഗീത രംഗത്ത് സജീവമാണെങ്കിലും ഇപ്പോള് സിത്താര മലയാളികളുടെ മനസ് കീഴടക്കിയിരിക്കുന്നത് മറ്റൊരു മേഖലയിലാണ്. ഇതിലൂടെ താനൊരു പാട്ടുകാരി മാത്രമല്ല നര്ത്തകി കൂടിയാണെന്ന് വീണ്ടും തെളിയിക്കുകയാണ് സിത്താര. കഴിഞ്ഞ ആഴ്ച്ച പുറത്തിറക്കിയ തരുണി എന്ന സംഗീത നൃത്ത ആല്ബത്തിലൂടെയാണ് പ്രേക്ഷക മനസില് സിത്താര വീണ്ടും ഇടംപിടിക്കുന്നത്. പാട്ടിനൊപ്പം മനോഹരമായി ചുവടുവെയ്ക്കുന്ന സിത്താരയെ വീഡിയോയില് കാണാനാകും. മൂന്ന് വ്യത്യസ്ത ലുക്കുകളിലാണ് സിത്താര കൃഷ്ണകുമാര് വീഡിയോയില് പ്രത്യക്ഷപ്പെടുന്നത്. ദുര്ഗ്ഗാ ദേവി എന്ന സങ്കല്പ്പത്തെ മുഴുവന് സ്ത്രീ സമൂഹത്തിന്റെ പ്രതിനിധിയായി ആഖ്യാനിച്ച് കൊണ്ടുള്ളതാണ് പാട്ട്. തരുണി ഇതിനോടകം നിരവധി പ്രേക്ഷകരെ സ്വന്തമാക്കിക്കഴിഞ്ഞു. മികച്ച പ്രതികരണങ്ങളാണ് സമൂഹമാദ്ധ്യമങ്ങളില് നിന്നും ലഭിക്കുന്നത്. ബി.കെ. ഹരിനാരായണന്റെ വരികള്ക്ക് മിഥുന് ജയരാജ് ആണ് സംഗീതം പകര്ന്നിരിക്കുന്നത്. ബിജു ധ്വനിതരംഗ് നൃത്തസംവിധാനം നിര്വഹിച്ചിരിക്കുന്നു. സുമേഷ് ലാല് ആണ് ഗാനരംഗങ്ങളുടെ സംവിധായകന്. മഹേഷ് എസ്.ആര്, അനീഷ് ചന്ദ്രന് എന്നിവര് ചേര്ന്ന് ഛായാഗ്രഹണവും ആല്ബി നടരാജ് എഡിറ്റിങ്ങും നിര്വഹിച്ചിരിക്കുന്നു. സിതാരയുടെ നൃത്തത്തിലെ മികവിനെ അഭിനന്ദിക്കുകയാണ് ആരാധകര് ഇപ്പോള്. ഇതുവരെ 727,840ത്തില് അധികം പേരാണ് വീഡിയോ കണ്ടിരിക്കുന്നത്. മികച്ച ഗായികയ്ക്കുള്ള സംസ്ഥാന സര്ക്കാരിന്റെ പുരസ്കാരം ഒന്നിലേറെ തവണ നേടിയ ഗായികയാണ് സിത്താര കൃഷ്ണകുമാര്. പാട്ടും, സംഗീത സംവിധാനവും, മ്യൂസിക് ആല്ബത്തിലെ അഭിനയവും എല്ലാമായി സിത്താര ഒരു സകലകലാവല്ലഭ തന്നെയാണെന്ന് പലകുറി തെളിയിച്ചു കഴിഞ്ഞു.